PMIndiaData/PMIndiaSum huggingface dataset:
പാര്‍ലമെന്റ് ഹൗസില്‍ നടന്ന റിട്രോഫിറ്റ് ഇലക്ട്രിക് ബസുകളുടെ പ്രവര്‍ത്തന വിശദീകരണ പരിപാടിയില്‍ പ്രധാനമന്ത്രി പങ്കെടുത്തു

പാര്‍ലമെന്റില്‍ ഇന്ന് നടന്ന റിട്രോഫിറ്റ് ബസുകളുടെ പുറത്തിറക്കല്‍ പരിപാടിയില്‍ പ്രധാനമന്ത്രി നരേന്ദ്രമോദി പങ്കെടുത്തു. നിലവിലുള്ള ബസുകള്‍ ഡീസലിനു പകരം ബാറ്ററി വച്ചു പ്രവര്‍ത്തിപ്പിക്കുന്നവയാക്കി ഇലക്ട്രിക് ബസുകളാക്കി മാറ്റിക്കൊണ്ടിരിക്കുകയാണ്. പാര്‍ലമെന്റ് അംഗങ്ങള്‍ക്ക് ശുദ്ധവും മലിനീകരണമുക്തവുമായ യാത്രാസംവിധാനം ഒരുക്കുന്നതിനുള്ള ഗതാഗത, ദേശീയപാത മന്ത്രാലയത്തിന്റെ പുതിയൊരു പദ്ധതിയാണിത്. ബസ് സന്ദര്‍ശിച്ച പ്രധാനമന്ത്രി അതിന്റെ താക്കോല്‍ സ്പീക്കര്‍ സുമിത്രാ മഹാജന് കൈമാറി. വളരെക്കാലമായി തുടരുന്ന ചര്‍ച്ചാവിഷയമാണ് പരിസ്ഥിതിയെന്നും പരിസ്ഥിതിയ്ക്കുണ്ടാവുന്ന കോട്ടങ്ങള്‍ സാധാരണക്കാരനെയാണ് ബാധിക്കുന്നതെന്നും ഈ അവസരത്തില്‍ സംസാരിക്കവെ പ്രധാനമന്ത്രി പറഞ്ഞു. അടുത്തയിടെ പാരീസില്‍ നടന്ന സി.ഒ.പി. കാലാവസ്ഥാ ഉച്ചകോടിയെ പരാമര്‍ശിക്കവെ, അവിടെ തുടക്കമിട്ട രണ്ടു സുപ്രധാന കാര്യങ്ങള്‍ അദ്ദേഹം വിശദീകരിച്ചു. ഹരിത സാങ്കേതിക വിദ്യ വികസിപ്പിക്കുന്നതിനായി ബില്ലിന്റെയും മെലിന്റ ഗേറ്റ്‌സ് ഫൗണ്ടേഷന്റെയും സഹകരണത്തോടെ ഇന്ത്യയും യു.എസും ഫ്രാന്‍സും ചേര്‍ന്ന് തുടക്കമിട്ട ‘നവീകരണ ദൗത്യമാണ്’ അതില്‍ ഒന്ന്. സൂര്യപ്രകാശം സുലഭമായി ലഭിക്കുന്ന രാഷ്ട്രങ്ങളുടെ അന്താരാഷ്ട്ര സൗരസഖ്യം രൂപീകരിച്ചതാണ് മറ്റൊരു സംഭവം. ഈ കൂട്ടായ്മയുടെ ആസ്ഥാനം ഡല്‍ഹിയായിരിക്കുമെന്നും പ്രധാനമന്ത്രി പറഞ്ഞു. ഇങ്ങനെയൊരു സന്ദര്‍ഭത്തില്‍ ഇത്തരമൊരു ബസ് ഇറക്കുന്നതിന് കേന്ദ്രഗതാഗത, ദേശീയ പാതാ വകുപ്പു മന്ത്രി നിതിന്‍ ഗഡ്കരി നടത്തിയ ശ്രമങ്ങളെ പ്രധാനമന്ത്രി അഭിനന്ദിച്ചു. മേന്മയുള്ള പൊതുഗതാഗത സൗകര്യങ്ങള്‍ക്ക് പ്രചോദനമാകുന്ന വിധത്തില്‍ വിലകുറഞ്ഞതും ഗുണമേന്മയുള്ളതുമായ ബാറ്ററികള്‍ നിര്‍മ്മിക്കാന്‍ പ്രധാനമന്ത്രി വ്യവസായികളോട് അഭ്യര്‍ഥിച്ചു. സ്പീക്കര്‍ സുമിത്രാ മഹാജന്‍, കേന്ദമന്ത്രിമാരായ നിതിന്‍ ഗഡ്കരി, വെങ്കയ്യ നായ്ഡു, പ്രകാശ് ജാവ്‌ദേകര്‍ എന്നിവരും ഒട്ടേറെ പാര്‍ലമെന്റ് അംഗങ്ങളും ചടങ്ങില്‍ സംബന്ധിച്ചു.
സെക്രട്ടറിമാരുടെ ആദ്യ സംഘം പ്രധാനമന്ത്രിയ്ക്ക് ആശയങ്ങളും അഭിപ്രായങ്ങളും കൈമാറി.

ഊര്‍ജ്ജ സംരക്ഷണവും കാര്യക്ഷമതയും സംബന്ധിച്ച ആശയങ്ങളും നിര്‍ദ്ദേശങ്ങളും സെക്രട്ടറിമാരുടെ സംഘം പ്രധാനമന്ത്രിയുടെ മുന്നില്‍ അവതരിപ്പിച്ചു. ഭരണത്തിന്റെ വിവിധ തലങ്ങളില്‍ പരിവര്‍ത്തനം കൊണ്ടുവരുന്നതിന്റെ ഭാഗമായി ആശയങ്ങളും നിര്‍ദ്ദേശങ്ങളും സമര്‍പ്പിക്കമെന്ന പ്രധാനമന്ത്രിയുടെ ആഹ്വാനത്തെ തുടര്‍ന്ന് രൂപീകരിച്ച സക്രട്ടറിമാരുടെ എട്ട് സംഘങ്ങളില്‍ ആദ്യത്തേതാണ് റിപ്പോര്‍ട്ട് അവതരിപ്പിക്കപ്പെട്ടത്. പ്രധാനമന്ത്രി ശ്രീ. നരേന്ദ്ര മോദി, കേന്ദ്ര മന്ത്രിമാരായ ശ്രീ.രാജ്‌നാഥ് സിംഗ്, ശ്രീ. അരുണ്‍ ജെയ്റ്റ്‌ലി, ശ്രീമതി. സുഷമാ സ്വരാജ്, നിതി അയോഗ് ചെയര്‍മാന്‍ ശ്രീ. അരവിന്ദ് പനഗാരിയ. വിവിധ സെക്രട്ടറിമാര്‍ തുടങ്ങിയവര്‍ അവതരണം വീക്ഷിച്ചു. അവതരണവേളയിലും തുടര്‍ന്നും പ്രധാനമന്ത്രി ഉള്‍പ്പെടെയുള്ളവര്‍ തങ്ങളുടെ നിര്‍ദ്ദേശങ്ങളും, അഭിപ്രായങ്ങളും ഉള്‍പ്പെടുത്തിക്കൊണ്ടുള്ള ചോദ്യങ്ങള്‍ ഉന്നയിച്ചു. അവതരണത്തെ പ്രശംസിച്ച്‌കൊണ്ട് താന്‍ കരുതിയതിലും നേരത്തെ സെക്രട്ടറിമാര്‍ തങ്ങളുടെ ജോലി പൂര്‍ത്തിയാക്കിയതായി പ്രധാനമന്ത്രി പറഞ്ഞു. സെക്രട്ടറിമാര്‍ മുന്നോട്ട് വച്ച നിര്‍ദ്ദേശങ്ങളെയും അദ്ദേഹം അഭിനന്ദിച്ചു.
ഗഗന്‍യാന്‍ ഇന്ത്യക്ക് 21ാം നൂറ്റാണ്ടിലെ ചരിത്രപരമായ നേട്ടമായിരിക്കും ഗഗന്‍യാന്‍ എന്നു പ്രധാനമന്ത്രി

പുതിയ ദശാബ്ദത്തിലെ ആത്യ മന്‍ കീ ബാത്തില്‍ ദൗത്യത്തെക്കുറിച്ചു പരാമര്‍ശിച്ചു

പുതുവര്‍ഷത്തിലെയും പുതിയ ദശാബ്ദത്തിലെയും ആദ്യത്തെ മന്‍ കീ ബാത്തില്‍ പ്രധാനമന്ത്രി ശ്രീ. നരേന്ദ്ര മോദി ‘ഗഗന്‍യാന്‍’ ദൗത്യത്തെക്കുറിച്ചു പരാമര്‍ശിച്ചു. ഇന്ത്യ 2022ല്‍ സ്വാതന്ത്ര്യത്തിന്റെ 75ാം വാര്‍ഷികം ആഘോഷിക്കുമ്പോള്‍ ‘ഗഗന്‍യാന്‍ ദൗത്യത്തിലൂടെ ഒരു ഇന്ത്യക്കാരനെ ബഹിരാകാശത്തേക്കു കൊണ്ടുപോകുമെന്ന പ്രതിജ്ഞ’ നടപ്പാക്കേണ്ടതുണ്ടെന്ന് അദ്ദേഹം പറഞ്ഞു. ‘ഗഗന്‍യാന്‍ ദൗത്യം ഇന്ത്യയെ സംബന്ധിച്ചിടത്തോളം 21ാം നൂറ്റാണ്ടില്‍ ശാസ്ത്ര, സാങ്കേതിക രംഗത്തു ചരിത്രപരമായ നേട്ടമായിരിക്കും. അതു നവ ഇന്ത്യയുടെ ഒരു നാഴികക്കല്ലായിരിക്കും’, പ്രധാനമന്ത്രി പറഞ്ഞു. ദൗത്യത്തിനായി ബഹിരാകാശ സഞ്ചാരികളായും റഷ്യയില്‍ നടക്കാനിരിക്കുന്ന പരിശീലനത്തില്‍ പങ്കെടുക്കാനായും തെരഞ്ഞെടുക്കപ്പെട്ട ഇന്ത്യന്‍ വ്യോമസേനയിലെ നാലു പൈലറ്റുമാരെ അദ്ദേഹം അഭിനന്ദിച്ചു. ‘ഭാവിയുടെ വാഗ്ദാനമായ ഈ യുവാക്കള്‍ ഇന്ത്യയുടെ നൈപുണ്യത്തിന്റെയും പ്രതിഭയുടെയും കഴിവിന്റെയും ധൈര്യത്തിന്റെയും സ്വപ്‌നങ്ങളുടെയും പ്രതീകങ്ങളാണ്. നമ്മുടെ നാലു സുഹൃത്തുക്കള്‍ പരിശീലനത്തിനായി ഏതാനും ദിവസത്തിനകം റഷ്യയിലേക്കു പോകും. ഇത് ഇന്ത്യ-റഷ്യ സൗഹൃദത്തിലും സഹകരണത്തിലും മറ്റൊരു സുവര്‍ണ അധ്യായം എഴുതിച്ചേര്‍ക്കുമെന്ന ആത്മവിശ്വാസം എനിക്കുണ്ട്’. ഒരു വര്‍ഷത്തെ പരിശീലനത്തിനുശേഷം ബഹിരാകാശത്തോളം നീളുന്ന രാജ്യത്തിന്റെ പ്രതീക്ഷകളും മോഹങ്ങളും ഇവര്‍ ചുമലിലേറ്റുമെന്നു പ്രധാനമന്ത്രി വ്യക്തമാക്കി. അദ്ദേഹം തുടര്‍ന്നു: ‘സുവിശേഷ ദിനമായ റിപ്പബ്ലിക് ദിനത്തില്‍ ഈ നാലു യുവാക്കളെയും ഈ ദൗത്യവുമായി ബന്ധപ്പെട്ട ഇന്ത്യയിലെയും റഷ്യയിലെയും ശാസ്ത്രജ്ഞരെയും എന്‍ജിനീയര്‍മാരെയും ഞാന്‍ അഭിനന്ദിക്കുന്നു’.
സര്‍ദാര്‍ വല്ലഭ്ഭായി പട്ടേലിന്റെ ജന്മവാര്‍ഷികത്തില്‍ പ്രധാനമന്ത്രിയുടെ പ്രണാമം

സര്‍ദാര്‍ വല്ലഭ് ഭായി പട്ടേലിന്റെ ജന്മവാര്‍ഷിക ദിനത്തില്‍ പ്രധാനമന്ത്രി ശ്രീ. നരേന്ദ്ര മോദി അദ്ദേഹത്തിന് പ്രണാമം അര്‍പ്പിച്ചു. ”സര്‍ദാര്‍ വല്ലഭ് ഭായി പട്ടേലിനെ അദ്ദേഹത്തിന്റെ ജന്മവാര്‍ഷികത്തില്‍ ഞാന്‍ വണങ്ങുന്നു. അദ്ദേഹം ഇന്ത്യയ്ക്ക് നല്‍കിയ ശ്രേഷ്ഠമായ സംഭാവനകളെ നാം അനുസ്മരിക്കുന്നു”. പ്രധാനമന്ത്രി പറഞ്ഞു.
നീതിന്യായ മേഖലയിലെ സഹകരണത്തിന് മാലദ്വീപിലെ ജുഡീഷ്യല്‍ സര്‍വീസ് കമ്മീഷനുമായി ധാരണാപത്രം ഒപ്പിടുന്നതിന് കേന്ദ്രമന്ത്രിസഭയുടെ അംഗീകാരം

നീതിന്യായ മേഖലയിലെ സഹകരണത്തിന് ഇന്ത്യയും മാലദ്വീപ് റിപ്പബ്ലിക്കിലെ ജുഡീഷ്യല്‍ സര്‍വീസ് കമ്മീഷനും തമ്മില്‍ ധാരണാപത്രം (എം.ഒ.യു) ഒപ്പിടുന്നതിന് പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അംഗീകാരം നല്‍കി. നീതിന്യായ മേഖലയിലെ സഹകരണത്തിന് ഇന്ത്യ മറ്റ് രാജ്യങ്ങളുമായി ഒപ്പുവെക്കുന്ന എട്ടാമത്തെ ധാരണാപത്രമാണിത്. ഈ ധാരണാപത്രം കോടതികളുടെ ഡിജിറ്റല്‍വല്‍ക്കരണത്തിനായി വിവരസാങ്കേതികവിദ്യയുടെ നേട്ടങ്ങള്‍ പ്രയോജനപ്പെടുത്തുന്നതിനുള്ള ഒരു വേദി പ്രദാനം ചെയ്യും. അതോടൊപ്പം ഇരു രാജ്യങ്ങളിലേയും ഐ.ടി കമ്പനികള്‍ക്കും സ്റ്റാര്‍ട്ടപ്പുകള്‍ക്കും ഇത് ഒരുപോലെ വളര്‍ച്ചാ സാദ്ധ്യതയുള്ള മേഖലയാകുകയും ചെയ്യും. സമീപ വര്‍ഷങ്ങളില്‍, ഇന്ത്യയും മാലദ്വീപും തമ്മിലുള്ള അടുത്ത ബന്ധം വിവിധതലങ്ങളില്‍ ബലപ്പെട്ടിട്ടുമുണ്ട്. നിയമ-നീതി മേഖലയിലെ സഹകരണം സംബന്ധിച്ച ഈ കരാര്‍ ഒപ്പുവെക്കുന്നതോടെ ഇരുരാജ്യങ്ങളും തമ്മിലുള്ള നല്ല ബന്ധത്തിന് കൂടുതല്‍ ഉത്തേജനം ലഭിക്കും. ഇത് ഇരു രാജ്യങ്ങള്‍ക്കുമിടയില്‍ നീതിന്യായ, മറ്റ് നിയമ മേഖലകളിലെ അറിവും സാങ്കേതികവിദ്യയും കൈമാറ്റം ചെയ്യാന്‍ മാത്രമല്ല, 'അയല്‍പക്കം ആദ്യം' എന്ന നയത്തിന്റെ ലക്ഷ്യങ്ങള്‍ കൈവരിക്കാനും സഹായിക്കും. –ND–
കനഡ പ്രധാനമന്ത്രി ശ്രീ. ജസ്റ്റിന്‍ ത്രുദീയോ പ്രധാനമന്ത്രിയുമായി ഫോണില്‍ സംസാരിച്ചു

കനഡ പ്രധാനമന്ത്രി ശ്രീ. ജസ്റ്റിന്‍ ത്രുദീയോ, പ്രധാനമന്ത്രി ശ്രീ. നരേന്ദ്ര മോദിയെ ഫോണ്‍ ചെയ്തു. പരസ്പര താല്‍പര്യമുള്ള വിഷയങ്ങള്‍, വിശേഷിച്ച് കാലാവസ്ഥാ വ്യതിയാനം സംബന്ധിച്ച കാഴ്ചപ്പാടുകള്‍ ഇരു നേതാക്കളും പങ്കുവെച്ചു. പാരീസ് കരാര്‍ നടപ്പാക്കിയെടുക്കുന്നതില്‍ ഇന്ത്യക്കുള്ള പ്രതിബദ്ധത പ്രധാനമന്ത്രി മോദി ആവര്‍ത്തിച്ചു വ്യക്തമാക്കി. കനേഡിയന്‍ കോണ്‍ഫെഡറേഷന്‍ ഈ വര്‍ഷം 150-മത് വാര്‍ഷികം ആഘോഷിക്കുന്ന സാഹചര്യത്തില്‍ കനേഡിയന്‍ പ്രധാനമന്ത്രിയെ പ്രധാനമന്ത്രി അഭിനന്ദിച്ചു. കനഡയുമായുള്ള ഉഭയകക്ഷി കരാറില്‍പ്പെട്ട വവിധ മേഖലകളിലായി പതുക്കെപ്പതുക്കെ ഉണ്ടാകുന്ന സ്ഥായിയായ പുരോഗതിയെ അദ്ദേഹം പ്രശംസിച്ചു. പരസ്പരബന്ധം ശക്തിപ്പെടുത്തുന്നതിനായി ആശയവിനിമയവും സഹകരണവും തുടരാന്‍ ഇരു നേതാക്കളും പരസ്പരം സമ്മതിച്ചു.
സ്വാതന്ത്ര്യസമര സേനാനി വി. ഒ. ചിദംബരം പിള്ളയുടെ  ജയന്തി ദിനത്തിൽ പ്രധാനമന്ത്രിയുടെ  അനുസ്മരണം

സ്വാതന്ത്ര്യസമര സേനാനി വി. ഒ. ചിദംബരം പിള്ളയെ ജയന്തി ദിനത്തിൽ പ്രധാനമന്ത്രി ശ്രീ നരേന്ദ്ര മോദി അനുസ്മരിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; ദീർഘദർശിയായിരുന്ന സ്വാതന്ത്ര്യസമര സേനാനി വി. ഒ. ചിദംബരം പിള്ളയെ അദ്ദേഹത്തിന്റെ ജയന്തി ദിനത്തിൽ അനുസ്മരിക്കുന്നു. ഒരു സ്വാശ്രയ ഇന്ത്യയെ അദ്ദേഹം വിഭാവനം ചെയ്യുകയും , അതിലേക്ക് പ്രധാന ശ്രമങ്ങൾ നടത്തുകയും ചെയ്തു. പ്രത്യേകിച്ച് തുറമുഖ, ഷിപ്പിംഗ് മേഖലകളിൽ . ഞങ്ങൾ അദ്ദേഹത്തിൽ നിന്ന് ആഴത്തിൽ പ്രചോദിതരാണ്."
ബംഗ്ലാദേശില്‍ ഉരുള്‍പൊട്ടലില്‍ ആളപായമുണ്ടായതില്‍ പ്രധാനമന്ത്രി അനുശോചിച്ചു

ബംഗ്ലാദേശില്‍ ഉരുള്‍പൊട്ടലില്‍ ആളപായമുണ്ടായതില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ബംഗ്ലാദേശിനോടുള്ള ഇന്ത്യയുടെ ഐക്യദാര്‍ഢ്യം അറിയിച്ച അദ്ദേഹം ആവശ്യമെങ്കില്‍ രക്ഷാപ്രവര്‍ത്തനവും തെരച്ചിലും നടത്തുന്നതിനു സഹായം വാഗ്ദാനം നല്‍കുകയും ചെയ്തു. ‘ബംഗ്ലാദേശില്‍ ഉരുള്‍പൊട്ടലില്‍ ആളപായമുണ്ടായതു ദുഃഖിപ്പിക്കുന്നു. മരിച്ചവരുടെ ബന്ധുക്കളുടെ ദുഃഖത്തില്‍ പങ്കുചേരുകയും പരുക്കേറ്റവരുടെ സുഖപ്രാപ്തിക്കായി പ്രാര്‍ഥിക്കുകയും ചെയ്യുന്നു. ബംഗ്ലാദേശുമായി തോളോടുതോള്‍ ചേര്‍ന്നു നില്‍ക്കുകയാണ് ഇന്ത്യ. തെരച്ചില്‍ നടത്താനും രക്ഷാപ്രവര്‍ത്തനങ്ങള്‍ നടത്താനും സഹായിക്കാന്‍ ഇന്ത്യ സന്നദ്ധമാണ്.’ പ്രധാനമന്ത്രി പറഞ്ഞു.
നേപ്പാള്‍ പ്രധാനമന്ത്രിയായി തെരഞ്ഞെടുക്കപ്പെട്ട ശ്രീ. ഷേര്‍ ബഹാദൂര്‍ ദ്യൂബയെ പ്രധാനമന്ത്രി അഭിനന്ദിച്ചു

നേപ്പാള്‍ പ്രധാനമന്ത്രിയായി തെരഞ്ഞെടുക്കപ്പെട്ടതിനു ശ്രീ. ഷേര്‍ ബഹാദൂര്‍ ദ്യൂബയെ പ്രധാനമന്ത്രി ശ്രീ. നരേന്ദ്ര മോദി അഭിനന്ദിച്ചു. ‘നേപ്പാള്‍ പ്രധാനമന്ത്രിയായി തെരഞ്ഞടുക്കപ്പെട്ടതിന് അഭിനന്ദിക്കുന്നതിനായി ശ്രീ. ഷേര്‍ ബഹാദൂര്‍ ദ്യൂബയെ വിളിച്ചു. അദ്ദേഹത്തിന്റെ നേതൃത്വത്തില്‍ നേപ്പാളില്‍ ശാന്തിയും പുരോഗതിയും അഭിവൃദ്ധിയും ഉണ്ടാകാന്‍ ആശംസകള്‍ നേര്‍ന്നു.’, പ്രധാനമന്ത്രി പറഞ്ഞു.
പ്രധാനമന്ത്രിയും അബുദാബിയിലെ കിരീടവകാശിയായ രാജകുമാരനും ടെലിഫോണില്‍ സംസാരിച്ചു

അബുദാബിയിലെ കിരീടാവകാശിയായ രാജകുമാരന്‍ ബഹുമാനപ്പെട്ട ഷെയ്ഖ് മുഹമ്മദ് ബിന്‍ സായിദ് അല്‍ നഹ്യാനുമായി പ്രധാനമന്ത്രി ശ്രീ. നരേന്ദ്ര മോദി ടെലിഫോണില്‍ സംസാരിച്ചു. കോവിഡ്-19 സംബന്ധിച്ച വീക്ഷണങ്ങളും അതതു രാജ്യങ്ങളിലെ സ്ഥിതിയും ഗവണ്‍മെന്റുകള്‍ കൈക്കൊണ്ട നടപടികളും ഇരുനേതാക്കളും വിശദീകരിച്ചു. അടുത്ത ഏതാനും ആഴ്ചകള്‍ വൈറസ് പടരുന്നതിനെ നിയന്ത്രിക്കുന്നതില്‍ നിര്‍ണായകമാണെന്നു പരസ്പരം സമ്മതിച്ച നേതാക്കള്‍, ഇക്കാര്യത്തില്‍ എല്ലാ രാജ്യങ്ങളുടെയും സംഘടിതവും ഏകോപിതവുമായ പ്രവര്‍ത്തനം അനിവാര്യമാണെന്നു ചൂണ്ടിക്കാട്ടി. ഈ സാഹചര്യത്തില്‍, മഹാവ്യാധിയെ കുറിച്ചു ചര്‍ച്ച ചെയ്യാന്‍ ജി20 നേതാക്കളുടെ വിര്‍ച്വല്‍ ഉച്ചകോടി വിളിച്ചുചേര്‍ത്തതിനെ ഇരുവരും അഭിനന്ദിച്ചു. ഉഭയകക്ഷിബന്ധത്തിന്റെ കരുത്തിനു തങ്ങള്‍ കല്‍പിക്കുന്ന പ്രാധാന്യത്തിന് ഇരുവരും ഊന്നല്‍ നല്‍കി. നിലവിലുള്ള സാഹചര്യത്തില്‍ ചരക്കുനീക്കത്തിനു പ്രാധാന്യം നല്‍കിക്കൊണ്ട് ഉദ്യോഗസ്ഥ തലത്തിലുള്ള നിത്യേനയുള്ള ചര്‍ച്ചകള്‍ തുടരാന്‍ അവര്‍ തീരുമാനിച്ചു. യു.എ.ഇയില്‍ കഴിയുകയും അവിടത്തെ സമ്പദ്‌വ്യവസ്ഥയ്ക്കു സംഭാവനകള്‍ അര്‍പ്പിക്കുകയും ചെയ്യുന്ന 20 ലക്ഷത്തിലേറെ ഇന്ത്യക്കാരുടെ ക്ഷേമം ഉറപ്പുവരുത്തുമെന്നു പ്രധാനമന്ത്രിക്കു ബഹുമാനപ്പെട്ട കിരീടാവകാശിയായ രാജകുമാരന്‍ ഉറപ്പുനല്‍കി. ഇന്ത്യക്കാരുടെ ആരോഗ്യം ഉറപ്പുവരുത്തുന്നതില്‍ വ്യക്തിപരമായി താല്‍പര്യമെടുക്കുമെന്ന കിരീടാവകാശിയായ രാജകുമാരന്റെ നിലപാടിനു പ്രധാനമന്ത്രി നന്ദി അറിയിച്ചു. കിരീടാവകാശിയായ രാജകുമാരനും രാജകുടുംബത്തിനാകെയും എമിറേറ്റ്‌സിലെ പൗരന്‍മാര്‍ക്കും പ്രധാനമന്ത്രി ക്ഷേമാശംസകള്‍ നേര്‍ന്നു. കിരീടാവകാശിയായ രാജകുമാരന്‍ തിരിച്ചും ആശംസകള്‍ നേര്‍ന്നു.
പ്രധാനമന്ത്രി ആവാസ് യോജനപ്രകാരമുള്ള ക്രെഡിറ്റ് ലിങ്ക്ഡ് സബ്‌സിഡി  പദ്ധതിയുടെ കാലാവധി 15 വര്‍ഷത്തില്‍ നിന്നും 20 വര്‍ഷമാക്കുന്നതിന് മന്ത്രിസഭയുടെ അംഗീകാരം

ഇടത്തരം വരുമാനക്കാര്‍ക്ക് പുതിയ വായ്പാ ബന്ധിത സബ്‌സിഡി പദ്ധതി. പ്രധാനമന്ത്രി ശ്രീ നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം താഴെപ്പറയുന്ന തീരുമാനങ്ങള്‍ക്ക് മുന്‍കാല പ്രാബല്യത്തോടെ അംഗീകാരം നല്‍കി. 1) പ്രധാനമന്ത്രി ആവാസ് യോജന(അര്‍ബന്‍) മിഷന്‍ പ്രകാരമുള്ള ക്രെഡിറ്റ് ലിങ്ക്ഡ് സബ്‌സിഡി വായ്പയുടെ കാലാവധി 15 വര്‍ഷത്തില്‍ നിന്നും 20 വര്‍ഷത്തേക്ക് നീട്ടിയത്. (ഒപ്പം ഈ പദ്ധതിയെ ഇ.ഡബ്ല്യൂ. എസ്./ എല്‍.ഐ.ജി വിഭാഗങ്ങള്‍ക്കുള്ള സി.എല്‍.എസ്.എസ് എന്ന് പുനര്‍നാമകരണം ചെയ്യും. അതായത് സാമ്പത്തികമായി പിന്നോക്കം നില്‍ക്കുന്നവര്‍ക്കും കുറഞ്ഞവരുമാനക്കാര്‍ക്കുമുള്ള ക്രെഡിറ്റ് ലിങ്ക്ഡ് സബ്‌സിഡി സ്‌കീം എന്നാക്കി ഇത് മാറ്റും). 2) ഇടത്തരം വരുമാനക്കാരെ ലക്ഷ്യമാക്കിക്കൊണ്ട് ക്രെഡിറ്റ് ലിങ്ക്ഡ് സബ്‌സിഡി സ്‌കീം ഫോര്‍ എം.ഐ.ജി എന്നൊരു പുതിയ പദ്ധതിയും കൊണ്ടുവരും. 3) ഇപ്പോള്‍ ഇ.ഡബ്ല്യൂ. എസ്./ എല്‍.ഐ.ജി വിഭാഗങ്ങള്‍ക്കുള്ള സി.എല്‍.എസ്.എസ് എന്ന് പുനര്‍നാമകരണം ചെയ്ത, പി.എം.എ.വൈ (അര്‍ബന്‍) സി.എല്‍.എസ്.എസ്. പദ്ധതിയുമായി ധാരണാപത്രത്തിലേര്‍പ്പെട്ടിട്ടുള്ള പ്രാഥമിക വായ്പാ സ്ഥാപനങ്ങള്‍ക്ക് അവരുടെ ധാരണാപത്രം സി.എല്‍.എസ്.എസ്-എം.ഐ.ജിയുമായി വ്യാപിപ്പിക്കാനും അവസരമുണ്ടാകും. 4) പ്രാഥമിക വായ്പാ സ്ഥാപനങ്ങള്‍ക്ക് വായ്പകള്‍ അനുവദിക്കുന്നതിനുള്ള പ്രോസസിംഗ് ഫീസ് ഏര്‍പ്പെടുത്തുന്നതിനും അവ യുക്തിസഹമാക്കുന്നതിനും നടപടികള്‍ സ്വീകരിക്കും. 5) ബജറ്റ് എസ്റ്റിമേറ്റില്‍ തന്നെ പ്രാരംഭഘട്ടമായി സി.എല്‍.എസ്.എസ്.- എം.ഐ.ജിക്ക് വേണ്ടി 1000 കോടി രൂപ വകയിരുത്തും. 6) ബന്ധപ്പെട്ട മന്ത്രിമാരുടെ അനുമതിയോടെ സി.എല്‍.എസ്.എസ്.-എം.ഐ.ജിക്ക് പ്രവര്‍ത്തിക്കാന്‍ വേണ്ട മാര്‍ഗ്ഗരേഖകള്‍ നല്‍കും. ലക്ഷ്യങ്ങള്‍ 1) എല്ലാവര്‍ക്കും ഭവനം എന്ന ലക്ഷ്യത്തോടെയുള്ള പ്രധാനമന്ത്രി ആവാസ് യോജന (അര്‍ബന്‍) സാമ്പത്തികമായി പിന്നോക്കം നില്‍ക്കുന്നവര്‍ക്കും കുറഞ്ഞവരുമാനക്കാര്‍ക്കും പദ്ധതി കൂടുതല്‍ പ്രയോജനപ്പെടുത്തുക. 2) കുടുതല്‍ ഇടത്തരം വരുമാനക്കാരില്‍ പദ്ധതി എത്തിക്കുക. 3) പ്രാഥമിക വായ്പാ സ്ഥാപനങ്ങളുടെ നടപടിക്രമങ്ങള്‍ ലഘുവാക്കുക. 4) പ്രാഥമിക വായ്പാ സ്ഥാപനങ്ങളെ കുടുതലായി ഭവന-നഗരവികസന പദ്ധതികളില്‍ പങ്കാളികളാക്കുന്നതിന് വേണ്ട പ്രോത്സാഹന സഹായങ്ങള്‍ നല്‍കുക. 5) ആവശ്യമുള്ള ഫണ്ട് ബജറ്റിലൂടെ തന്നെ ലഭ്യമാക്കുക. 6) നടപടിക്രമങ്ങളും നടപ്പാക്കലും സംബന്ധിച്ച് വ്യക്തമായ നിര്‍ദ്ദേശങ്ങള്‍ നല്‍കുക. ഈ പദ്ധതി കൂടുതല്‍ പേരിലേക്ക് എത്തുന്നതോടെ സാമ്പത്തികമായി പിന്നോക്കം നില്‍ക്കുന്നവരും കുറഞ്ഞ വരുമാനക്കാരും ഇടത്തരം വരുമാനക്കാരും നല്ലതോതില്‍ ഇതുമായി സഹകരിക്കും. അതിലൂടെ സമൂഹത്തിലെ എല്ലാ വിഭാഗങ്ങള്‍ക്കും 2022 ഓടെ പാര്‍പ്പിടം എന്ന ലക്ഷ്യം നേടാനാകും. സമത്വവും സമഗ്രതയും എന്ന ലക്ഷ്യം അതിലൂടെ സാക്ഷാത്കരിക്കാനാകും. പ്രാഥമിക വായ്പാ സ്ഥാപനങ്ങള്‍ അവരുടേതായ മാര്‍ഗ്ഗങ്ങളിലൂടെ ഗുണഭോക്താവിന്റെ യോഗ്യത ബോദ്ധ്യപ്പെട്ടുകഴിഞ്ഞാല്‍ ഭവനവായ്പ അക്കൗണ്ടിലൂടെ അവരുടെ പലിശ സബ്‌സിഡി വിതരണം ചെയ്യും. ഇടത്തരം വരുമാനക്കാര്‍ക്ക് പലിശ സബ്‌സിഡി നല്‍കുന്നതിനുള്ള തീരുമാനം ഈ വിഭാഗത്തിലുള്ളവരുടെ ഭവന ആവശ്യങ്ങള്‍ സാധിക്കുന്നതിനുള്ള നൂതന പദ്ധതിയായിരിക്കും.
ഭട്ടിന്‍ഡയില്‍ എയിംസിന് പ്രധാനമന്ത്രി തറക്കല്ലിട്ടു

പഞ്ചാബിലെ ഭട്ടിന്‍ഡയില്‍ പ്രധാനമന്ത്രി ശ്രീ. നരേന്ദ്ര മോദി ഇന്ന് ഓള്‍ ഇന്ത്യാ ഇന്‍സ്റ്റിറ്റ്യൂട്ട് ഓഫ് മെഡിക്കല്‍ സയന്‍സസ്സിന് (എയിംസ്) തറക്കല്ലിട്ടു. തദവസരത്തില്‍ സംസാരിക്കവേ ഓരോ രാജ്യത്തിന്റെയും വികസനത്തിന് സാമൂഹിക അടിസ്ഥാന സൗകര്യം അത്യന്താപേഷിതമായതിനാല്‍ ഉയര്‍ന്ന ഗുണനിലവാരമുള്ള ആശുപത്രികളും വിദ്യാലയങ്ങളും ഉണ്ടാകണമെന്ന് അദ്ദേഹം പറഞ്ഞു. ഭട്ടിന്‍ഡയിലെ എയിംസ് ഈ പ്രദേശത്തിലെ വന്‍തോതില്‍ ഗുണപ്രദമാകുമെന്ന് അദ്ദേഹം ചൂണ്ടിക്കാട്ടി. കേന്ദ്ര ഗവണ്‍മെന്റ് തറക്കല്ലിടുന്നതില്‍ മാത്രം നിര്‍ത്താതെ, പദ്ധതികള്‍ പൂര്‍ത്തിയാക്കുന്നുവെന്ന് ഉറപ്പ് വരുത്തുമെന്ന് പ്രധാനമന്ത്രി ഊന്നി പറഞ്ഞു. പദ്ധതികളുടെ സമയബന്ധിതമായ പൂര്‍ത്തീകരണവും ഗവണ്‍മെന്റിന്റെ മുന്‍ഗണനയില്‍പ്പെടുമെന്നും അദ്ദേഹം വ്യക്തമാക്കി. ഇന്ത്യന്‍ സൈന്യത്തിന്റെ കെല്‍പ്പിനെ കുറിച്ച് പാകിസ്ഥാന്‍ ഇപ്പോള്‍ നല്ലത്‌പോലെ അറിയാമെന്ന് പ്രധാനമന്ത്രി പറഞ്ഞു. അഴിമതിക്കും വ്യാജ നോട്ടുകള്‍ക്കുമെതിരെ പോരാടാന്‍ പാകിസ്ഥാനിലെ ജനങ്ങള്‍ തങ്ങളുടെ ഭരണാധികാരികളോട് ആവശ്യപ്പെടണമെന്ന് അദ്ദേഹം അഭിപ്രായപ്പെട്ടു. കര്‍ഷകര്‍ക്ക് ആവശ്യത്തിന് ജലം ലഭ്യമാക്കാന്‍ കേന്ദ്ര ഗവണ്‍മെന്റ് സാധ്യമായതെല്ലാം ചെയ്യുമെന്ന് പ്രധാനമന്ത്രി പറഞ്ഞു. ഇന്ത്യയ്ക്ക് അവകാശപ്പെട്ട ജലം പാകിസ്ഥാനിലേയ്ക്ക് ഒഴികിപ്പോകാന്‍ അനുവദിക്കില്ലെന്നും പ്രധാനമന്ത്രി പറഞ്ഞു. പാവപ്പെട്ടവര്‍ക്ക് തങ്ങള്‍ക്ക് അര്‍ഹമായവ ലഭിക്കുന്നുണ്ടെന്നും മധ്യവര്‍ഗ്ഗം, ചൂഷണം ചെയ്യപ്പെടുന്നില്ലെന്നും ഉറപ്പുവരുത്താന്‍ സാധ്യമായതെല്ലാം താന്‍ ചെയ്യുന്നുണ്ടെന്നും പ്രധാനമന്ത്രി പറഞ്ഞു.
ഇന്‍സ്റ്റിറ്റ്യൂട്ട് ഓഫ് ചാര്‍ട്ടേഡ് അക്കൗണ്ടന്റ്‌സ് ഇന്ത്യയ്ക്കും (ഐസിഎഐ) കോളജ് ഓഫ് ബാങ്കിങ് ആന്റ് ഫിനാന്‍ഷ്യല്‍ സ്റ്റഡീസ് ( സിബിഎഫ്എസ്), ഒമാനും ഇടയിലുള്ള ധാരണാപത്രം പുതുക്കല്‍ മന്ത്രിസഭ അംഗീകരിച്ചു.

ഇന്‍സ്റ്റിറ്റ്യൂട്ട് ഓഫ് ചാര്‍ട്ടേഡ് അക്കൗണ്ടന്റ്‌സ് ഇന്ത്യയും (ഐസിഎഐ) ഒമാന്‍ കോളജ് ഓഫ് ബാങ്കിങ് ആന്റ് ഫിനാന്‍ഷ്യല്‍ സ്റ്റഡീസ് ( സിബിഎഫ്എസ്) ഉം തമ്മിലുള്ള ധാരണാപത്രം പുതുക്കലും 2008ലും 2011ലും ധാരണാപത്രങ്ങള്‍ ഒപ്പുവച്ചതും പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം മുന്‍കാല പ്രാബല്യത്തോടെ അംഗീകരിച്ചു. ഒമാനിലെ കണക്കുവയ്ക്കല്‍ സംവിധാനവും സാമ്പത്തിക-കണക്ക് പരിശോധനാ അടിത്തറയും ശക്തിപ്പെടുത്തുന്നതിന് യോജിച്ചു പ്രവര്‍ത്തിക്കുന്നത് ധാരണാപത്രം സുഗമമാക്കും. മധ്യപൂര്‍വേഷ്യാ മേഖലയില്‍ 6000ല്‍ അധികം അംഗങ്ങളുടെ ശക്തമായ അടിത്തറയുള്ള ഐസിഎഐയില്‍ ഒമാന്‍ പൗരന്മാര്‍ക്ക് അംഗത്വം നല്‍കിക്കൊണ്ട് സിബിഎഫ്എസിനെ സഹായിക്കുകയാണ് ധാരണാപത്രത്തിലൂടെ ലക്ഷ്യം വയ്ക്കുന്നത്. അംഗങ്ങളുടെയും വിദ്യാര്‍ത്ഥികളുടെയും വിദ്യാഭ്യാസ സ്ഥാപനങ്ങളുടെയും നല്ല താല്‍പര്യങ്ങള്‍ക്ക് പരസ്പരം നേട്ടമുള്ള ഒരു ബന്ധം വികസിപ്പിക്കുന്നതിന് യോജിച്ചു പ്രവര്‍ത്തിക്കുകയാണ് ലക്ഷ്യം. ഐസിഎഐ അംഗങ്ങള്‍ക്ക് അവരുടെ തൊഴില്‍പരമായ ചക്രവാളം വികസിപ്പിക്കുന്നതിന് അവസരം ധാരണാപത്രം ലഭ്യമാക്കുമെന്ന് പ്രതീക്ഷിക്കുന്നു. കൂടാതെ, ഒമാന്‍ പൗരന്മാരുടെ തൊഴില്‍പരമായ മികവിനെ സഹായിക്കാനും ശക്തിപ്പെടുത്താനുമുള്ള ഒരു ഘടകമായി ഐസിഎഐ മാറുമെന്നും പ്രതീക്ഷിക്കപ്പെടുന്നു. ഈ പ്രവര്‍ത്തനങ്ങളിലൂടെ ഇന്ത്യയ്ക്കും സുല്‍ത്താനേറ്റ് ഓഫ് ഒമാനിലെ ഇന്ത്യന്‍ പൗരന്മാര്‍ക്കും ഇന്ത്യന്‍ ചാര്‍ട്ടേഡ് അക്കൗണ്ടന്റുമാര്‍ക്കും ഗണ്യമായ സല്‍പ്പേര് പ്രതീക്ഷിക്കുന്നു. ഇന്ത്യന്‍ പൗരന്മാര്‍ ഇന്ത്യയിലേക്ക് പണം അയയ്ക്കുന്നത് വര്‍ധിപ്പിക്കാനും ഇത് കാരണമാകും. ഇതുവരെ പ്രാദേശികമായി പ്രൊഫഷണല്‍ അക്കൗണ്ടന്‍സി ഇന്‍സ്റ്റിറ്റ്യൂട്ട് ഇല്ലാത്ത ഒമാന്‍ സിബിഎഫ്എസുമായി ഐസിഎഐ ഉണ്ടാക്കിയിരിക്കുന്ന സഹകരണം തൊഴിലുമായി ബന്ധപ്പെട്ട വിഷയങ്ങളിലാണ്. ഒമാനിലും മറ്റ് വിപണികകളിലും നിലവില്‍ പ്രവര്‍ത്തിക്കുന്ന ഇന്ത്യന്‍ ചാര്‍ട്ടേഡ് അക്കൗണ്ടന്റുമാര്‍ക്കും ഒമാനിലേക്ക് പോയി അവിടെ അവരുടെ തൊഴിലില്‍ ഏര്‍പ്പെടാന്‍ ഉദ്ദേശിക്കുന്ന ഇന്ത്യന്‍ പ്രൊഫഷണലുകള്‍ക്കും ധാരണാപത്രം ഗുണാത്മക ഫലപ്രാപ്തി നല്‍കുമെന്ന് പ്രതീക്ഷിക്കുന്നു. അതേ പോലെ തന്നെ, സുല്‍ത്താനേറ്റ് ഒമാനിലെ ഇന്ത്യന്‍ പ്രൊഫഷണലുകള്‍ക്ക് തൊഴില്‍ അവസരങ്ങള്‍ കൂടുതലായി സൃഷ്ടിക്കപ്പെടുമെന്നും പ്രതീക്ഷിക്കുന്നു.
പത്മശ്രീ റെന്‍ സോനം ഷെറിങ് ലെപ്ചയുടെ നിര്യാണത്തില്‍ പ്രധാനമന്ത്രി അനുശോചിച്ചു

പത്മശ്രീ റെന്‍ സോനം ഷെറിങ് ലെപ്ചയുടെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. പ്രധാനമന്ത്രി ട്വീറ്റ് ചെയ്തു: ‘ബഹുമുഖ പ്രതിഭയായിരുന്നു പത്മശ്രീ റെന്‍ സോനം ഷെറിങ് ലെപ്ച ജി. ലെപ്ച സംസ്‌കാരം പ്രചരിപ്പിക്കുന്നതിനായി അദ്ദേഹം ശ്രദ്ധേയമായ ശ്രമങ്ങള്‍ നടത്തി. അദ്ദേഹത്തിന്റെ പ്രവര്‍ത്തനം തലമുറകള്‍ക്കപ്പുറം ആദരിക്കപ്പെടും. അദ്ദേഹത്തിന്റെ വിയോഗം ദുഃഖിപ്പിക്കുന്നു. കുടുംബത്തെയും ആരാധകരെയും അനുശോചനം അറിയിക്കുന്നു. ഓം ശാന്തി.’
ഇന്ത്യന്‍ ട്രേഡ് സര്‍വീസിലെ ഉദ്യോഗസ്ഥര്‍ക്ക് സീനിയര്‍ അഡ്മിനിസ്‌ട്രേറ്റീവ് ഗ്രേഡിലേക്ക് സ്ഥാനക്കയറ്റം

ഇന്ത്യന്‍ ട്രേഡ് സര്‍വീസ് (ഐ.ടി.എസ്) 1989-91 ബാച്ചിലെ ഉദ്യോഗസ്ഥര്‍ക്ക് നിലവിലുള്ള അവസ്ഥയില്‍ സീനിയര്‍ അഡ്മിന്‌സ്‌ട്രേറ്റീവ് ഗ്രേഡിലേക്ക് സ്ഥാനക്കയറ്റം നല്‍കാന്‍ പ്രധാനമന്ത്രി ശ്രീ. നരേന്ദ്രമോദിയുടെ അദ്ധ്യക്ഷതയില്‍ ചേര്‍ന്ന കേന്ദ്ര മന്ത്രിസഭായോഗം അനുമതി നല്‍കി. ഉദ്യോഗസ്ഥരുടെ വ്യക്തിപരമായ പ്രകടനത്തിന്റെ അടിസ്ഥാനത്തില്‍ ഒറ്റത്തവണ ഇളവെന്ന നിലയ്ക്കാണ് പദ്ധതി നടപ്പാക്കുന്നത്. സീനിയര്‍ അഡ്മിനിസ്‌ട്രേറ്റീവ് ഗ്രേഡ്(എസ്.എ.ജി) തലത്തില്‍ ഒഴിവുകള്‍ ഉണ്ടാകുന്ന മുറയ്ക്ക് ഇവരില്‍ നിന്ന് അവര്‍ നികത്തും. ഇവര്‍ ഇപ്പോള്‍ കൈകാര്യം ചെയ്തുകൊണ്ടിരിക്കുന്ന ജൂനിയര്‍ അഡ്മിനിസ്‌ട്രേറ്റീവ് ഗ്രേഡ്(ജെ.എ.ജി) അതുപോലെ തുടരും. ഇവരുടെ വിരമിക്കലിന് ശേഷം എസ്.എ.ജിയുടെ അനുവദനീയ തസ്തികകള്‍ക്കനുസരിച്ചായിരിക്കും നികത്തുകയെന്ന വ്യവസ്ഥയുടെ അടിസ്ഥാനത്തിലാണ് അംഗീകാരം. ഈ അംഗീകാരത്തിലൂടെ വ്യാപാരപോഷണം, വ്യാപാര പ്രതിരോധ രംഗത്തെ വിവിധ മേഖലകളെക്കുറിച്ച് അഗാധമായ ജ്ഞാനമുള്ള ഈ ഉദ്യോഗസ്ഥരുടെ അറിവും പരിചയവും കയറ്റുമതി രംഗത്ത് രാജ്യത്തിന് കൂടുതല്‍ വേഗത്തിലുള്ള പുരോഗതി നേടുകയെന്ന ലക്ഷ്യം സാക്ഷാത്കരിക്കുന്നതിന് ഗുണപരമായി ഗവണ്‍മെന്റിന് ഉപയോഗിക്കാന്‍ കഴിയും. എസ്.എ.ജി തലത്തില്‍ സ്ഥാനക്കയറ്റം നല്‍കിയതിലൂടെ ഈ ഉദ്യോഗസ്ഥരെ കേന്ദ്ര സ്റ്റാഫിംഗ് പദ്ധതിയിലെ പട്ടികയില്‍ ഉള്‍പ്പെടുത്തുന്നതിനും പരിഗണിക്കാനാകും. അതിലൂടെ ഗവണ്‍മെന്റിന്റെ വിവിധ മന്ത്രാലയങ്ങളിലും വകുപ്പുകളിലും ഇത്തരത്തിലുള്ള പദ്ധതികളുടെ ഭാഗമായി പ്രവര്‍ത്തിക്കുന്നതിന് ഇവരുടെ സേവനവും ലഭ്യമാകും. ഇന്ത്യയുടെ വളര്‍ന്നുവരുന്ന വ്യാപാര, വ്യാപാരപോഷണ പ്രവര്‍ത്തനങ്ങളുമായി ബന്ധപ്പെട്ട വിവിധ പ്രശ്‌നങ്ങള്‍ കൈകാര്യം ചെയ്യുന്നതിന് ഒരു സംഘടിത കേഡര്‍ വേണമെന്ന ആവശ്യത്തില്‍ നിന്നാണ് ഇന്ത്യന്‍ ട്രേഡ് സര്‍വീസ് എന്ന ഈ കേന്ദ്ര ഗ്രൂപ്പ് എ സര്‍വീസിന് രൂപം നല്‍കിയത്.
പാര്‍ലമെന്റിന്റെ  ശീതകാല സമ്മേളനത്തിന്റെ  തുടക്കത്തില്‍ പ്രധാനമന്ത്രിയുടെ പ്രസ്താവന

നമസ്‌ക്കാരം സുഹൃത്തുക്കളെ, ശീതകാല സമ്മേളനത്തിലേയ്ക്ക് നിങ്ങള്‍ക്കെല്ലാവര്‍ക്കും സ്വാഗതം. ഈ സമ്മേളനം പ്രധാനപ്പെട്ടതാണ്. രാജ്യത്തിന്റെയും ജനങ്ങളുടെയും ക്ഷേമത്തിനായും, പൊതുപ്രാധാന്യമുള്ളതുമായ പരമാവധി ജോലികള്‍ പൂര്‍ത്തീകരിക്കുന്നതിലേയ്ക്ക് നാമെല്ലാം പരിശ്രമിക്കുമെന്നു ഞാന്‍ പ്രതീക്ഷിക്കുന്നു. സഭയിലെ എല്ലാ അംഗങ്ങളും ഈ മനോഭാവത്തോടെ മുന്നോട്ട് പോകുമെന്ന് ഞാന്‍ വിശ്വസിക്കുന്നു. വ്യത്യസ്ത വിഷയങ്ങളില്‍ ചര്‍ച്ചകള്‍ക്കായി നാം നിരന്തരം പരിശ്രമിച്ചു വരികയായിരുന്നല്ലോ. ചര്‍ച്ച തുറന്നതും ചൂട് പകരുന്നതുമായിരുന്നാലും അത് നടക്കണം. വാദ പ്രതിവാദങ്ങളും, ചര്‍ച്ചകളും, സംഭാഷണങ്ങളും ഒക്കെ ഉണ്ടാകുമെങ്കിലും, സുപ്രധാന വിഷയങ്ങളിലുള്ള ചര്‍ച്ചകള്‍ സഭയുടെ നിശ്ചിത സമയ പരിധി കഴിഞ്ഞു ഇരുന്നിട്ടാണെങ്കിലും ഫലപ്രാപ്തി കാണണം. ചര്‍ച്ചകള്‍ കൂടുതല്‍ അര്‍ത്ഥവത്തും, കരുത്തുറ്റതും ആക്കേണ്ടതിലേക്കായിരിക്കണം നമ്മുടെ പരിശ്രമം. മെയ് മാസത്തില്‍ തിരഞ്ഞെടുപ്പ് നേരിടാന്‍ പോകുന്ന എല്ലാ കക്ഷികളും തങ്ങളുടെ സ്വന്തം കക്ഷിയുടേതിന് പകരം ജനങ്ങളുടെ ക്ഷേമം മനസ്സില്‍ കണ്ട് ആയിരിക്കും ഈ സമ്മേളനത്തെ പരമാവധി ഉപയോഗിക്കുകയെന്നു ഞാന്‍ വിശ്വസിക്കുന്നു. നിങ്ങള്‍ക്ക് നന്ദി !
രാജ്യസഭയില്‍ ഉപരാഷ്ട്രപതി ഹാമിദ് അന്‍സാരിയുടെ യാത്രയയപ്പ് വേളയില്‍ പ്രധാനമന്ത്രിയുടെ പ്രസ്താവന

രാജ്യസഭാധ്യക്ഷന്‍ കൂടിയായ ഉപരാഷ്ട്രപതി ശ്രീ. ഹാമിദ് അന്‍സാരിയുടെ യാത്രയയപ്പ് വേളയില്‍ സഭയിലെ മറ്റ് അംഗങ്ങളോടൊപ്പം പ്രധാനമന്ത്രി ശ്രീ. നരേന്ദ്ര മോദിയും ഇതില്‍ പങ്ക് ചേര്‍ന്നു. പൊതുരംഗത്ത് നൂറ് വര്‍ഷത്തിലധികം പുകള്‍പെറ്റ ചരിത്രമാണ് ശ്രീ. അന്‍സാരിയുടെ കുടുംബത്തിനുള്ളതെന്ന് പ്രധാനമന്ത്രി ചൂണ്ടിക്കാട്ടി. ഔദ്യോഗിക രംഗത്ത് നയതന്ത്രജ്ഞനായിരുന്ന ഉപരാഷ്ട്രപതിയുടെ ഉള്‍ക്കാഴ്ചകള്‍ നയതന്ത്രപരമായ വിഷയങ്ങളില്‍ നിരവധി തവണ തനിക്ക് പ്രയോജനപ്പെട്ടിട്ടുണ്ടെന്ന് പ്രധാനമന്ത്രി പറഞ്ഞു. പ്രധാനമന്ത്രി തന്റെ ശുഭാശംസകള്‍ ശ്രീ. ഹാമിദ് അന്‍സാരിക്ക് നേര്‍ന്നു.
കാണ്ട്‌ല പോര്‍ട്ട് ട്രസ്റ്റിന്റെ വിവിധ പദ്ധതികള്‍ പ്രധാനമന്ത്രി ഉദ്ഘാടനം ചെയ്തു

ഗുജറാത്തിലെ ഗാന്ധിധാമില്‍ കാണ്ട്‌ല പോര്‍ട്ട് ട്രസ്റ്റിന്റെ വിവിധ പദ്ധതികള്‍ പ്രധാനമന്ത്രി ശ്രീ. നരേന്ദ്ര മോദി ഉദ്ഘാടനം ചെയ്തു. ഡോ. ബാബാസാഹേബ് അംബേദ്കര്‍ കണ്‍വെന്‍ഷന്‍ സെന്ററിന്റെ നിര്‍മാണത്തിനും 14, 16 ജനറല്‍ കാര്‍ഗോ ബെര്‍ത്തുകള്‍ വികസിപ്പിക്കുന്നതിനുമുള്ള ശിലാഫലകം അദ്ദേഹം അനാച്ഛാദനം ചെയ്തു. കച്ച് സാള്‍ട്ട് ജംക്ഷനില്‍ ഇന്റര്‍ചേഞ്ച്-കം-ആര്‍.ഒ.ബി. നിര്‍മിക്കുന്നതിനും രണ്ടു മൊബൈല്‍ തുറമുഖ ക്രെയിനുകള്‍ സ്ഥാപിക്കുന്നതിനും കാണ്ട്‌ല തുറമുഖത്തില്‍ വളം കൈകാര്യം ചെയ്യുന്നതു യന്ത്രവല്‍ക്കരിക്കാനുമുള്ള കരാര്‍രേഖകള്‍ അദ്ദേഹം കൈമാറി. ചടങ്ങില്‍ പ്രസംഗിച്ച കേന്ദ്രമന്ത്രി ശ്രീ. നിതിന്‍ ഗഡ്കരി, സാഗരമാല പദ്ധതിയും തുറമുഖ കേന്ദ്രീകൃത വികസനവും ഗുജറാത്ത് സംസ്ഥാനത്തിനു ഗുണകരമാകുമെന്നും ഇതുവഴി തൊഴിലവസരങ്ങള്‍ സൃഷ്ടിക്കപ്പെടുമെന്നും വ്യക്തമാക്കി. സംസ്ഥാനത്തിന്റെ സമ്പന്നമായ നാവിക പാരമ്പര്യത്തെക്കുറിച്ചു സൂചിപ്പിച്ച ഗുജറാത്ത് മുഖ്യമന്ത്രി ശ്രീ. വിജയ രൂപാനി, അതിന്റെ പിന്‍തുടര്‍ച്ച ഇപ്പോഴുമുണ്ടെന്നു ചൂണ്ടിക്കാട്ടി. ഹെലിപ്പാഡ് മുതല്‍ ഉദ്ഘാടനച്ചടങ്ങു നടക്കുന്ന വേദി വരെ നല്‍കിയ ഊഷ്മള സ്വാഗതത്തിനു പ്രധാനമന്ത്രി ജനങ്ങളോടു നന്ദി പറഞ്ഞു. കച്ച് നിവാസികള്‍ക്കു ജലത്തിന്റെ മൂല്യത്തെക്കുറിച്ചു ബോധ്യമുണ്ടെന്ന് അദ്ദേഹം വ്യക്തമാക്കി. കച്ച് മേഖലയുടെ സമ്പന്നവും തിളക്കമാര്‍ന്നതുമായ ചരിത്രത്തെയും സംസ്‌കാരത്തെയുംകുറിച്ച് അദ്ദേഹം വിശദീകരിച്ചു. ആഗോള വ്യാപാരത്തില്‍ സ്ഥാനം നേടിയെടുക്കണമെങ്കില്‍ ഇന്ത്യ തുറമുഖ മേഖലയില്‍ ഏറ്റവും നൂതനമായ സംവിധാനങ്ങള്‍ ഒരുക്കണമെന്നു പ്രധാനമന്ത്രി ഓര്‍മിപ്പിച്ചു. അടിസ്ഥാന സൗകര്യവും പ്രവര്‍ത്തനക്ഷമതയും ചേര്‍ന്നുപോകുന്ന സാഹചര്യമുണ്ടായാല്‍ മാത്രമേ തുറമുഖ മേഖലയ്ക്കു നിലനില്‍പുള്ളൂ എന്നും കണ്ട്‌ല തുറമുഖം ഏഷ്യയിലെ തന്നെ ഏറ്റവും നല്ല തുറമുഖങ്ങളില്‍ ഒന്നാണെന്നും അദ്ദേഹം പറഞ്ഞു. ഇന്ത്യന്‍ പങ്കാളിത്തത്തോടെ ഇറാനില്‍ വികസിപ്പിച്ചുവരുന്ന ഛബഹര്‍ തുറമുഖം കണ്ട്‌ല തുറമുഖത്തിന്റെ വളര്‍ച്ചയ്ക്കു സഹായകമാകുമെന്നു പ്രധാനമന്ത്രി ചൂണ്ടിക്കാട്ടി. ഇന്നു തറക്കല്ലിടപ്പെട്ട ഡോ. ബാബാസാഹേബ് അംബേദ്കര്‍ കണ്‍വെന്‍ഷന്‍ സെന്ററിനെക്കുറിച്ചും അദ്ദേഹം പരാമര്‍ശിച്ചു. രാഷ്ട്രം 75ാം വാര്‍ഷികത്തിലേക്കു കടക്കുകയാണെന്നും അടുത്ത അഞ്ചു വര്‍ഷം തങ്ങള്‍ക്കു സാധിക്കുന്നതെല്ലാം രാഷ്ട്രത്തിന്റെ നന്മയ്ക്കായി ചെയ്യാന്‍ ജനങ്ങള്‍ ദൃഢനിശ്ചയം കൈക്കൊള്ളണമെന്നും പ്രധാനമന്ത്രി ആഹ്വാനംചെയ്തു. രാജ്യം പണ്ഡിറ്റ് ദീനദയാല്‍ ഉപാധ്യായയുടെ ജന്മശതാബ്ദി ആഘോഷിക്കുകയാണെന്ന് ഓര്‍മിപ്പിച്ച പ്രധാനമന്ത്രി, കാണ്ട്‌ല തുറമുഖത്തിന്റെ പേര് ‘ദീനദയാല്‍ പോര്‍ട്ട് ട്രസ്റ്റ്, കാണ്ട്‌ല’ എന്നാക്കണമെന്ന് അഭിപ്രായപ്പെട്ടു.